KIRJALLINEN KYSYMYS P-2706/01 esittäjä(t): Harlem Désir (PSE) komissiolle. Euroopan unionin ja Etelä-Afrikan välistä kauppa- ja yhteistyösopimusta koskevien neuvottelujen pysähtyminen.



Virallinen lehti nro 134 E , 06/06/2002 s. 0082 - 0083



KIRJALLINEN KYSYMYS P-2706/01 esittäjä(t): Harlem Désir (PSE) komissiolle (26. syyskuuta 2001) Aihe: Euroopan unionin ja Etelä-Afrikan välistä kauppa- ja yhteistyösopimusta koskevien neuvottelujen pysähtyminen Voisiko komissio ilmoittaa, mitä ehdotuksia se aikoo tehdä laukaistakseen pattitilanteen, joka on syntynyt Etelä-Afrikan kanssa käytävissä neuvotteluissa, jotka koskevat Etelä-Afrikan ja Euroopan unionin välistä kauppa- ja yhteistyösopimusta? Katsooko komissio, että sopimuksen täytäntöönpanon viivästymisestä aiheutuu vahinkoa, sillä sopimuksella voisi olla huomattavia suotuisia vaikutuksia Afrikan kehitykselle jo yksistään kalastusta koskevan asiakokonaisuuden ansiosta? Pitääkö komissio oikeutettuna ja perusteltuna Etelä-Afrikan halua säilyttää kalavaransa ja olla sitoutumatta uudelleen sellaisiin kalastussopimuksiin kuin aiemman, apartheid-politiikan aikaisen hallinnon Korean ja Japanin kanssa tekemät sopimukset, joita Etelä-Afrikka ei aio uusia, ja panna ennen sopimuksen tekemistä täytäntöön tieteellistä yhteistyötä ja kalavarojen valvontaa koskeva ohjelma? Poul Nielsonin komission puolesta antama vastaus (29. lokakuuta 2001) Etelä-Afrikan kanssa käydyt kauppaa, kehitystä ja yhteistyötä koskevan sopimuksen neuvottelut saatiin menestyksekkäästi päätökseen vuonna 1999. Euroopan yhteisön ja sen jäsenvaltioiden sekä Etelä-Afrikan tasavallan välisen kauppaa, kehitystä ja yhteistyötä koskevan sopimuksen väliaikaisesta soveltamisesta 29 päivänä heinäkuuta 1999 tehdyssä neuvoston päätöksessä 1999/753/EY(1) vahvistetaan kyseisen sopimuksen väliaikainen ja osittainen soveltaminen 1. tammikuuta 2000 alkaen, kunnes sopimuspuolet ovat ratifioineet sopimuksen. Erillisen kalastussopimuksen tekemistä koskevat neuvottelut keskeytettiin aiemmin vuonna 2001, koska kävi ilmi, että komission valtuutus koski sellaisen sopimuksen tekemistä, jonka mukaisesti Euroopan unionin alukset voisivat hyödyntää Etelä-Afrikan kalavaroja sen lisäksi, että yhteistyötä harjoitettaisiin tietyillä kalastukseen liittyvillä aloilla. Etelä-Afrikan valtuuskunta oli valtuutettu neuvottelemaan ainoastaan sellaisesta sopimuksesta, johon ei sisältynyt EU:n mahdollisuutta hyödyntää kyseisiä kalavaroja. Komissio ei kuitenkaan pidä mahdottomana, etteivätkö osapuolet voisi palata myöhemmin neuvottelupöydän ääreen. Sen näkemyksen mukaan nykyinen tilanne ei vaikuta kauppaa, kehitystä ja yhteistyötä koskevan sopimuksen väliaikaiseen soveltamiseen tai sen kokonaisvaltaiseen voimaantuloon. Komission käsityksen mukaan sama ei päde käynnissä oleviin viinejä ja väkeviä alkoholijuomia koskeviin neuvotteluihin. EYEtelä-Afrikka-yhteistyöneuvostossa sovittiin 26. kesäkuuta 2001, että kuuden korkean tason virkamiehen ryhmä kokoontuisi ratkaisun löytämiseksi. Kyseinen ryhmä kokoontui 25. heinäkuuta 2001 ja sopi ratkaisematta olevista asioista tehtävästä yhteisymmärryspöytäkirjasta, jota on tarkoitus käyttää pohjana viinejä ja väkeviä alkoholijuomia koskevan sopimuksen tekemiseksi. (1) EYVL L 311, 4.12.1999.